මේ අරමුදලින් විශ්‍රාම වැටුප් ප්‍රතිලාභ ලැබීමට අවම වශයෙන් වසර 10 ක් වත් ඊට දායකත්වය සැපැයිය යුතු බව අය වැයෙන් අවධාරණය කළ බව ද ධීරසිංහ මහතා සඳහන් කෙළේ ය.කෘෂි කර්මාන්ත, ධීවර, ප්‍රවාහන, ඉදිකිරීම් හා ස්වයං රැකියා ක්ෂේත්‍රවල නියැළි ලක්‍ෂ 30 පමණ පිරිස වෙනුවෙන් සමාජ ආරක්‍ෂණ මණ්ඩලයට අනුබද්ධිතව පුරවැසි විශ්‍රාම හා රක්‍ෂණ අරමුදල පිහිටුවේ.අවුරුදු 10 ක් අරමුදලට දායක විය යුතු අතර, අවුරුදු 65 ට එළැඹි පසු මෙහි ප්‍රතිලාභ ලැබීමට දායක වුවෝ සුදුසුකම් ලබති.මේ අතර මිලියන තුනකට ආසන්න සංඛ්‍යාවක් වන විදේශ රැකියා නියුක්තිකයින්ට විශ්‍රාම වැටුපක් ලබාදෙන බවට ජනාධිපතිවරයා දුන් පොරොන්දුවකට අනුව ක්‍රියාත්මක කරන වැඩපිළිවෙළට මෙවර අය වැයෙන් රුපියල් මිලියන 1000 ක් වෙන්කර තිබෙන බව විදේශ රැකියා ප්‍රවර්ධන හා සුබසාධන ඇමැති ඩිලාන් පෙරේරා මහතා “දිනමිණ” ට කීය.විදේශ රැකියා විශ්‍රාමික අරමුදල ලෙස නම් කර ඇති අරමුදල සඳහා සෑම විදේශ රැකියා ශ්‍රමිකයකුම වසරකට අවම වශයෙන් රුපියල් 12000 ක් බැර කළ යුතු අතර වසර දෙකක් මෙලෙස බැර කළ යුතු බව හෙතෙම කීවේය.මීට අමතරව විදේශ සේවා නියුක්ති කාර්යාංශය පාවිච්චියට නොගත් මුදල් ද මීට බැර කරන බව ඒ මහතා සඳහන් කළේ ය.පිරිමි අයකුට වසර 65 ක් ඉක්ම වූ පසුව හා කාන්තාවකට වසර 60 ක් ඉක්මවූ පසුත් මෙම විශ්‍රාම වැටුප ගෙවීමට නියමිත බව පෙරේරා මහතා කීවේය.ශ්‍රී ලංකාව උපයන විදේශ විනිමයෙන් 35% ක දායකත්වයක් මේ වන විටත් විදේශ ශ්‍රමිකයෝ ලබා දෙමින් සිටිති..